Uudenvuodenlupaus: Lankalaihis! - Näppituntuma - Vuodatus.net
Mä olen sellainen, jolle on kertynyt lankoja salakavalasti, pikku hiljaa, ihan huomaamatta. Nyt niitä on paljon. Ylikiloja, etten sanoisi. Olen jemmaillut lankoja yhteen jos toiseenkin laatikkoon, enkä oikein ole ollut tietoinen (enkä halunnutkaan tietää) langan kokonaismäärää.
näyttää ihan viattomalta määrältä, kun ne on laatikoissa...
Parisängyllinen niitä on. Ja tuossakin ne on sentään kasassa...
Tuossa kasassa on punnittuna 14,6kg lankaa. Ja siihen päälle yksi postissa odottava lankatilaus, keskeneräisissä töissä olevat langat ja parisen sataa grammaa pieniä jämänöttösiä, niin aika lähelle 16 kiloa mennään. Eihän tuo ole monen mielestä määrä eikä mikään, mutta mulle toi on kyllä liikaa!
Jotain on tehtävä. Syystä, että meidän vierashuone/askarteluhuone tarvitaan kesästä lähtien muuhun käyttöön, ja mun on pakko saada langat sieltä jonnekin muualle talteen. Sängynaluslaatikoita ajattelin, mutta tuo kasa vaatisi kyllä enemmän kuin yhden sängynalusen...
Niinpä päädyin tekemään uudenvuodenlupauksen: tämän vuoden aikana lankavarastoni kokonaismäärä laskee vähintään 3 kg! Tiedän, että moni neuloo tuon verran lankaa parissa kuukaudessa, mutta mulle kolmen kilon vähennys on aika iso haaste. Laskeskelin tuossa, että neulon keskivertovuonna ehkä suunnilleen kilon edestä lankaa, ja olen juuri syksyllä käynyt lankavaraston läpi ja myynyt sieltä pois sellaiset, joille en arvellut olevan käyttöä. Haaste on siis iso, mutta mahdollinen kuitenkin.
Ja koska laihduttaminen on ryhmässä kivempaa, haastan kaikki halukkaat mukaan!
Kaikkien mukaan lähtevien (ja tän postauksen kommentteihin sen 15.1. mennessä ilmoittaneiden) kesken arvon lankalaihduttajan tukipaketin, ja vuoden lopussa lupaan arpoa myös jotain kivaa kaikkien tavoitteeseensa päässeiden kesken. Eli mikäli aiot liittyä mukaan lankalaihduttamaan, jätä kommentti, ja mukaan mielellään oma tavoitteesi, sekä blogin osoite/sähköpostiosoite.
Lankalaihduttajan tukipaketissa on neulelehti ideoita tuomaan, kirjanpitoa, suunnittelua ym helpottamaan muistikirja, kynä ja muistilappuja, käsirasva, suklaata ja silmukkamerkkejä.
Ja ne, kenellä ei ole halua tai tarvetta lankavaraston pienentämiseen, mutta joita muuten kiinnostaa mun projektia seurata, tai vaikka ei kiinnostaisikaan, tai ihan muuten vaan (myös lankalaihikseen osallistuvat), käykääpä tykkäämässä Näppituntumasta Facebookissa, siellä on toinen arvonta!
Niin ja tämä ei siis ole kilpailu siitä, kenen lankavarasto pienenee eniten. Jokainen mukaan lähtevä asettakoon itse itselleen sopivan tavoitteen ja kilpailkoon itseään vastaan :)
120 Lähettänyt: amria2 - 31.12.2013 klo 23.33